L'Ajuntament de Sagunt col·labora perquè les obres del CEAM de Sagunt no interrompen les activitats de les persones majors
11 d’abril 2017

![](/media/1rbp5tk1/16__ceam_1.jpg)  
  

La directora general de Serveis Socials, Mercé Martínez; la regidora delegada de Majors, Natalia Antonino; el regidor d'Urbanisme, Pablo Abelleira; la directora del CEAM de Sagunt, Ángeles Arias; i tècnics de la Conselleria s'han reunit per a organitzar les alternatives necessàries a les obres de reforma del Centre Especialitzat d'Atenció a Majors (CEAM) de Sagunt. Mentre es desenvolupen les obres el centre romandrà tancat als seus usuaris i per açò l'Ajuntament de Sagunt ha oferit edificis municipals perquè les persones majors no vegen interrompudes les seues activitats i els serveis que se'ls presten.

Natalia Antonino: “**Hem mantingut una reunió amb la directora general de Serveis Socials per a transmetre-li de primera mà la importància que té per als nostres majors que les obres del CEAM comencen al més prompte possible. Al mateix temps, des de l'Ajuntament s'ha treballat perquè el servei no s'interrompa, cedint locals municipals a les associacions i als nostres majors perquè puguen continuar amb les seues activitats. Des de la Direcció General de Serveis Socials se'ns ha assegurat que és imminent l'execució de les obres**”.

Durant l'últim any l'Ajuntament de Sagunt ha treballat conjuntament amb el CEAM de Sagunt perquè es puguen desenvolupar les diferents activitats ordinàries del centre mentre s'executa la reforma prevista, que al principi havia d'iniciar-se en la tardor del 2016. Com a resultat, l'Ajuntament de Sagunt ha reservat espais de la Casa de la Joventut, el Centre Social del carrer Numància i el Centre Social El Raval perquè els serveis a les persones majors no es vegen minorats o interromputs com ocorre en altres CEAM quan estan en obres.

A causa dels retards amb els projectes d'obres i d'activitats d'esta reforma que la Conselleria d'Igualtat i Polítiques Inclusives executarà s'han realitzat diverses reunions entre tècnics de la Conselleria i de l'ajuntament per a solucionar els problemes. Cal recordar que el centre es troba en un entorn protegit per un pla especial aprovat en 2002 (PEPCHAS).

*   [](http://www.facebook.com/sharer.php?u=https://aytosagunto.es/va/actualitat/l-ajuntament-de-sagunt-col-labora-perquè-les-obres-del-ceam-de-sagunt-no-interrompen-les-activitats-de-les-persones-majors/ "Facebook")
*   [](http://twitter.com/share?url=https://aytosagunto.es/va/actualitat/l-ajuntament-de-sagunt-col-labora-perquè-les-obres-del-ceam-de-sagunt-no-interrompen-les-activitats-de-les-persones-majors/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/l-ajuntament-de-sagunt-col-labora-perquè-les-obres-del-ceam-de-sagunt-no-interrompen-les-activitats-de-les-persones-majors/ "Linked In")
*   [](mailto:?body=https://aytosagunto.es/va/actualitat/l-ajuntament-de-sagunt-col-labora-perquè-les-obres-del-ceam-de-sagunt-no-interrompen-les-activitats-de-les-persones-majors/)